SK Úradný vestník Európskej únie C 164/9

Oznámenie Komisie

o náhrade antidumpingových ciel

(2014/C 164/09)

Týmto oznámením sa stanovujú usmernenia o spôsobe podávania žiadosti o náhradu antidumpingových ciel podľa článku 11 ods. 8 nariadenia Rady (ES) č. 1225/2009 (1) (ďalej len „základné nariadenie“). Týmito usmerneniami sa rušia a nahrádzajú usmernenia uverejnené v roku 2002 (2). Účelom týchto usmernení je objasniť pre rôzne strany zainteresované do postupu poskytovania náhrad podmienky, ktoré musí žiadateľ splniť a uviesť ucelené podrobné vysvetlenie postupu, ktorý môže viesť k náhrade.

1. Účel

Účelom postupu poskytovania náhrad je umožniť náhradu už zaplatených antidumpingových ciel v prípade, že sa preukáže, že dumpingové rozpätie, na základe ktorého sa clá stanovili, bolo zrušené alebo znížené. Patrí sem vyšetrovanie vývozu vyvážajúceho výrobcu do Únie a výpočet nového dumpingového rozpätia.

2. Základné zásady upravujúce postup poskytovania náhrad

2.1. Aké podmienky sa musia splniť?

V žiadostiach o náhradu podľa článku 11 ods. 8 základného nariadenia sa musí preukázať, že dumpingové rozpätie, na základe ktorého sa clá stanovili, bolo znížené alebo zrušené. Za iných okolností sa môžu uplatniť ustanovenia kapitoly 5 hlavy VII Colného kódexu Spoločenstva, ktoré sa týkajú vrátenia dovozných ciel (3).

2.2. Kto je oprávnený požiadať o náhradu?

a) O náhradu môže požiadať každý dovozca, ktorý doviezol do Únie tovar, pre ktorý colné orgány stanovili antidumpingové clá.

b) Ak sa antidumpingové clá uložili na základe prešetrovania, v ktorom Komisia vychádzala zo vzorky vyvážajúcich výrobcov na posúdenie dumpingu podľa článku 17 základného nariadenia, dovozcovia môžu požiadať o náhradu bez ohľadu na to, či vyvážajúci výrobcovia dovozcov boli alebo neboli zaradení do vzorky.

2.3. Aká je lehota na podanie žiadosti o náhradu?

a) Žiadosti musia byť predložené maximálne do šiestich mesiacov od dátumu, keď príslušné colné orgány stanovili výšku antidumpingových ciel, t. j. dátumu oznámenia colného dlhu colnými orgánmi podľa článku 221 Colného kódexu Spoločenstva. Žiadosť sa musí predložiť príslušnému orgánu členského štátu, v ktorom bol tovar preclený a uvoľnený do voľného obehu v Únii (pozri body 3.2 a 3.3).

b) Aj keď dovozca spochybňuje platnosť antidumpingových ciel, ktoré sa uplatňujú na jeho transakcie v súlade s ustanoveniami colných právnych predpisov Únie bez ohľadu na to, či to povedie alebo nepovedie k pozastaveniu platby ciel, dovozca musí napriek tomu predložiť žiadosť o náhradu v lehote šiestich mesiacov od stanovenia ciel, aby sa žiadosť mohla považovať za prípustnú. Komisia môže po dohode so žiadateľom rozhodnúť o pozastavení prešetrovania náhrady až do konečného stanovenia záväzku zaplatiť antidumpingové clo.

2.4. Ako sa stanovuje revidované dumpingové rozpätie?

a) Komisia stanoví dumpingové rozpätie vzhľadom na všetky vývozy príslušného výrobku počas reprezentatívneho obdobia, ktoré vyrobil vyvážajúci výrobca pre všetkých dovozcov v Únii a nie iba pre dovozcu uplatňujúceho náhradu.

b) V dôsledku toho bude prešetrovanie náhrad zahŕňať všetky kontrolné čísla výrobku (4), ktoré patria do definície výrobku stanovenej v nariadení ukladajúcom antidumpingové clá a nielen tie kontrolné čísla výrobku, ktoré doviezol do Únie žiadateľ.

c) Pokiaľ sa nezmenia okolnosti, musí sa dodržiavať tá istá metodika, aká sa uplatňovala počas prešetrovania, ktoré viedlo k uloženiu cla.

2.5. Kto je povinný spolupracovať?

Úspešnosť žiadosti o náhradu závisí nielen od spolupráce žiadateľa, ale aj od spolupráce vyvážajúceho výrobcu. Žiadateľ musí zabezpečiť, aby vyvážajúci výrobca predložil Komisii príslušné informácie. To znamená vyplnenie dotazníka obsahujúceho širokú škálu obchodných údajov za vymedzené minulé reprezentatívne obdobie a akceptovanie preskúmania týchto informácií vrátane overovacej návštevy. Vyvážajúci výrobca nemôže „čiastočne spolupracovať“ iba tým, že predloží len niektoré vybrané údaje. Každý takýto prístup by viedol Komisiu k záveru, že nespolupracoval, a tým k zamietnutiu žiadosti.

2.6. Ako sú chránené dôverné informácie?

Pravidlá zachovania dôvernosti, ustanovené v článku 19 základného nariadenia, sa uplatňujú na všetky informácie získané v súvislosti so žiadosťami o náhrady antidumpingových ciel.

2.7. Aká môže byť výška náhrady?

Ak sa potvrdila prípustnosť a opodstatnenosť žiadosti, vyšetrovanie môže viesť k:

— žiadnej náhrade zaplatených antidumpingových ciel v prípade, že je dumpingové rozpätie rovnaké alebo vyššie ako vybrané antidumpingové clo alebo

— náhrade časti zaplatených antidumpingových ciel po znížení dumpingového rozpätia pod úroveň vybraného antidumpingového cla; alebo

— náhrade všetkých zaplatených antidumpingových ciel po zrušení dumpingového rozpätia v porovnaní s vybraným antidumpingovým clom.

2.8. Aký je konečný termín na dokončenie prešetrovania náhrad?

Komisia by mala obvykle rozhodnúť o náhrade do 12 mesiacov a v každom prípade najneskôr do 18 mesiacov odo dňa, keď bola žiadosť o náhradu riadne doložená dôkazmi. Podľa článku 11 ods. 8 štvrtej zarážky základného nariadenia sa žiadosť považuje za náležite odôvodnenú dôkazmi, ak obsahuje presné informácie o výške náhrady antidumpingového cla, všetku colnú dokumentáciu týkajúcu sa stanovenia a platby takýchto ciel a informácie o normálnych hodnotách [vrátane normálnej hodnoty v analogickej krajine v prípade vývozu z krajiny s iným ako trhovým hospodárstvom, kde vyvážajúci výrobca nemôže preukázať, že podmienky trhového hospodárstva prevládajú – pozri body 3.5 a 4 písm. d)] a vývozných cenách pre vyvážajúceho výrobcu, na ktoré sa vzťahuje clo (pozri bod 4).

Ak sa náhrada poskytne, budú mať orgány členských štátov na jej uhradenie deväťdesiat dní odo dňa oznámenia o rozhodnutí Komisie o náhrade.

3. Žiadosť

3.1. Forma žiadosti

Žiadosť sa musí podať písomne v úradnom jazyku Únie a musí ju podpísať osoba splnomocnená na zastupovanie žiadateľa. Žiadosť musí by predložená na formulári, ktorý tvorí prílohu I k tomuto oznámeniu.

V žiadosti musí byť jasne uvedená celková suma antidumpingových ciel, o náhradu ktorých sa žiada, ako aj konkrétne dovozné transakcie, z ktorých uvedená celková suma vychádza.

Žiadosť musí byť založená na znížení alebo odstránení dumpingového rozpätia. Musí preto obsahovať vyhlásenie, že dumpingové rozpätie vyvážajúceho výrobcu žiadateľa, na základe ktorého boli stanovené antidumpingové clá, sa znížilo alebo bolo zrušené.

3.2. Predloženie žiadosti

Žiadosť sa musí predložiť príslušným orgánom členského štátu, na území ktorého bol do režimu voľného obehu uvedený výrobok, na ktorý sa vzťahujú antidumpingové clá. Zoznam príslušných orgánov je uverejnený na webovej stránke GR pre obchod.

Členský štát má bezodkladne postúpiť žiadosť a všetku relevantnú dokumentáciu Komisii.

3.3. Lehoty na predloženie žiadosti

a) Šesťmesačná lehota Všetky žiadosti o náhradu sa musia predložiť príslušným orgánom príslušného členského štátu v rámci šesťmesačnej lehoty (5) stanovenej v článku 11 ods. 8 druhej zarážke základného nariadenia. Šesťmesačná lehota sa musí dodržať aj v prípadoch, keď je nariadenie ukladajúce príslušné clo napadnuté pred súdmi Európskej únie, alebo keď je uplatňovanie tohto nariadenia napadnuté pred vnútroštátnymi administratívnymi alebo súdnymi orgánmi [pozri uvedený bod 2.3 písm. b)]. V závislosti od každého prípadu osobitne sa šesťmesačná lehota počíta od: — dátumu nadobudnutia účinnosti nariadenia, ktorým sa ukladá definitívne clo a vyberanie súm zabezpečených formou dočasného cla, po výbere dočasných ciel s konečnou platnosťou; alebo — dátumu určenia antidumpingového cla s konečnou platnosťou, t. j. dátumu oznámenia colného dlhu colnými orgánmi podľa článku 221 Colného kódexu Spoločenstva; alebo — keď bola správna výška ciel stanovená podľa následnej colnej kontroly, platí neskorší dátum určenia splatných ciel.

b) Dátum predloženia žiadosti Pri zasielaní žiadosti Komisii musí členský štát uviesť dátum predloženia žiadosti, t. j. deň, v ktorý príslušný orgán členského štátu žiadosť skutočne prijal. Žiadatelia by si vo vlastnom záujme mali vyžiadať doklad o prijatí svojej žiadosti od úradov príslušného členského štátu. Napríklad: — žiadosti posielané poštou je možné poslať doporučeným listom s doručenkou; — dátum prijatia faxu príslušným orgánom členského štátu je možné určiť odkazom na dátum uvedený na úspešne prenesenej správe a v dennom výpise faxov; — dátum formálneho potvrdenia o prijatí, ak sa žiadosť podáva osobne alebo elektronicky.

3.4. Doklady požadované od žiadateľa

Aby mohla Komisia žiadosť spracovať, žiadateľ by mal k svojej žiadosti podanej v príslušnom členskom štáte v maximálnom možnom rozsahu priložiť (6) tieto doklady:

a) všetky faktúry a iné doklady, ktoré boli základom colných režimov;

b) všetky colné doklady identifikujúce dovozné transakcie, za ktoré sa požaduje náhrada, ktorými sa konkrétne preukazuje vymeriavací základ na určenie výšky vyberaných ciel (druh, množstvo a hodnotu deklarovaných tovarov a sadzbu uplatneného antidumpingového cla), ako aj presnú výšku vybratých antidumpingových ciel;

c) vyhlásenia, že: i) vybraté clo nenahradil vyvážajúci výrobca alebo žiadna tretia strana; ii) ceny, ktoré sú podkladom žiadosti, sú pravdivé; iii) pred príslušným predajom, po ňom ani súčasne s ním nebolo vykonané žiadne kompenzačné opatrenie;

d) informácie týkajúce sa normálnych hodnôt a vývozných cien, ktorými sa preukazuje, že dumpingové rozpätie vyvážajúceho výrobcu bolo znížené pod úroveň platného cla alebo zrušené. Je to potrebné najmä v prípade, keď je žiadateľ spojený s vyvážajúcim výrobcom. Ak žiadateľ nie je spojený s vyvážajúcim výrobcom a príslušné informácie nie sú okamžite dostupné, žiadosť by mala obsahovať vyjadrenie vyvážajúceho výrobcu o tom, že dumpingové rozpätie bolo znížené alebo zrušené a že Komisii poskytne všetky príslušné doplňujúce údaje. Ide o údaje týkajúce sa normálnych hodnôt a vývozných cien za reprezentatívne obdobie, počas ktorého bol tovar vyvážaný do Únie. Toto obdobie stanoví neskôr Komisia [pozri bod 4.1 písm. a)]. Ak má vyvážajúci výrobca sídlo v krajine s iným ako trhovým hospodárstvom, normálna hodnota sa určí podľa článku 2 ods. 7 písm. a) základného nariadenia, pokiaľ sa pre vyvážajúceho výrobcu nestanoví trhovohospodárske zaobchádzanie (THZ) podľa článku 2 ods. 7 písm. c) (viac informácií o konaní týkajúcom sa krajín s iným ako trhovým hospodárstvom sa nachádza v bode 3.5).

e) podnikové informácie týkajúce sa žiadateľa;

f) splnomocnenie, ak žiadosť predkladá tretia strana;

g) zoznam dovozných transakcií, za ktoré sa žiada náhrada (pre zjednodušenie sa k tomuto oznámeniu prikladá žiadateľovi ako príloha II predbežný formulár s požadovanými informáciami);

h) doklad o zaplatení antidumpingových ciel, za ktoré sa žiada náhrada. Žiadateľ alebo prípadne jeho vyvážajúci výrobca musí poskytnúť kópie originálov faktúr, tlačív colného vyhlásenia a ostatných dokumentov spolu s vyhlásením o ich pravosti. Okrem toho by tieto dokumenty alebo ich preklady mali byť vyhotovené v jednom z úradných jazykov Únie.

Komisia posúdi, či žiadosť obsahuje všetky informácie požadované od žiadateľa. V prípade potreby Komisia oznámi žiadateľovi, ktoré informácie ešte musí predložiť a určí reprezentatívne obdobie, v rámci ktorého sa požadované dôkazy musia predložiť. Komisia si vyhradzuje právo požiadať o ďalšie doklady, ktorými sa podporí táto žiadosť.

3.5. Doklady v prípade vývozu z krajín s iným ako trhovým hospodárstvom

Ak sa náhrada požaduje v prípade ciel na vývoz z krajiny s iným ako trhovým hospodárstvom a neuplatňuje sa THZ, normálna hodnota sa stanoví podľa článku 2 ods. 7 písm. a) základného nariadenia.

Ak sa normálna hodnota stanoví na základe ceny alebo vytvorenej hodnoty v trhovom hospodárstve tretej krajiny, žiadateľ by mal identifikovať výrobcu v analogickej krajine a požiadať ho o spoluprácu.

Mal by nadviazať spoluprácu s rovnakými spoločnosťami, ktoré spolupracovali na pôvodnom prešetrovaní, pokiaľ nepreukáže, že je vhodnejšie využívať ostatných výrobcov v rovnakej krajine alebo údaje inej analogickej krajiny.

Ak žiadateľ nemôže nadviazať spoluprácu, môže navrhnúť akúkoľvek inú metódu podľa článku 2 ods. 7 písm. a) a poskytnúť údaje potrebné na výpočet normálnych hodnôt na základe tejto inej metódy. Žiadateľ by mal predložiť uspokojivý dôkaz, že sa neúspešne snažil nadviazať spoluprácu so všetkými známymi výrobcami príslušného výrobku.

Ak žiadateľ v primeranej lehote neposkytne údaje na výpočet normálnych hodnôt v súlade s článkom 2 ods. 7 písm. a) základného nariadenia, Komisia žiadosť zamietne pre nedostatok súvisiacich dokladov.

3.6. Opakované žiadosti

Keď žiadateľ vie, že bude predkladať viac žiadostí o náhradu antidumpingových ciel vybratých za príslušný výrobok, mal by to Komisii oznámiť. Táto informácia sa požaduje preto, aby Komisia mohla prešetrovanie zostaviť čo najefektívnejším a najúčinnejším spôsobom.

4. Posúdenie opodstatnenosti žiadosti

Komisia sa obráti na vyvážajúceho výrobcu a vyžiada si informácie o jeho normálnej hodnote a vývozných cenách za dané reprezentatívne obdobie. Žiadosť sa bude považovať za náležite odôvodnenú dôkazmi (7), keď budú Komisii doručené všetky požadované informácie a vyplnené dotazníky (vrátane odpovedí na všetky nedostatky, ktoré môžu byť zistené).

a) Reprezentatívne obdobie Na účel stanovenia revidovaného dumpingového rozpätia Komisia vymedzí reprezentatívne obdobie, ktoré obvykle zahŕňa deň (dni) fakturovania transakcie (transakcií), za ktoré sa požaduje náhrada. Toto obdobie zvyčajne trvá najmenej šesť mesiacov a zahŕňa krátke obdobie pred dňom fakturovania prvej transakcie vyvážajúcim výrobcom.

b) Dotazníky týkajúce sa dumpingu Podľa článku 6 ods. 2 základného nariadenia sa od vyvážajúceho výrobcu, ktorý zásoboval žiadateľa, a ak je to potrebné od prepojeného dovozcu (prepojených dovozcov) bude požadovať predloženie informácií o všetkých ich predajoch na trhu Únie a nielen predajoch žiadateľovi za reprezentatívne obdobie. Informácie sa budú požadovať prostredníctvom dotazníka, ktorý sa zašle vyvážajúcemu výrobcovi žiadateľa (a každému prepojenému dovozcovi v Únii) a ktoré sa vyplnené musia doručiť do 37 dní. Vyvážajúci výrobca môže zaslať dôverné informácie priamo Komisii a nie prostredníctvom žiadateľa. Verzia vyplneného dotazníka neobsahujúca dôverné informácie a akékoľvek iné informácie dôverného charakteru, ktoré boli poskytnuté, by sa mali predložiť v súlade s článkom 19 ods. 2 základného nariadenia. Tieto informácie, ktoré nie sú dôverného charakteru, budú sprístupnené na nahliadnutie zainteresovanými stranami.

c) Trhovohospodárske zaobchádzanie Ak má vyvážajúci výrobca sídlo v inom ako trhovom hospodárstve, môže požiadať o THZ na účely prešetrovania náhrady. V takomto prípade bude musieť predložiť všetky požadované informácie podľa článku 2 ods. 7 písm. c) základného nariadenia. Ak sa vyvážajúcemu výrobcovi udelí THZ, normálna hodnota sa stanoví na základe jeho vlastných cien a nákladov podľa článku 2 ods. 1 až 6 základného nariadenia. V prípade neudelenia THZ sa normálna hodnota stanoví podľa článku 2 ods. 7 písm. c) základného nariadenia [pozri písm. d)]. Stanovenie THZ pri prešetrovaní náhrady nemá výhľadovú povahu a bude sa vzťahovať len na účel stanovenia dumpingového rozpätia počas reprezentatívneho obdobia náhrady. THZ sa na účely prešetrovania náhrady udeľuje bez ohľadu na to, či už vyvážajúcemu výrobcovi bolo udelené THZ v pôvodnom prešetrovaní, alebo či spolupracoval na pôvodnom prešetrovaní.

d) Vývoz k krajín s iným ako trhovým hospodárstvom Ak sa náhrada požaduje v prípade ciel na vývoz z krajiny s iným ako trhovým hospodárstvom a neuplatňuje sa THZ, normálna hodnota sa stanoví podľa článku 2 ods. 7 písm. a) základného nariadenia (pozri bod 3.5 týkajúci sa potrebných dokladov, ktoré musí žiadateľ predložiť).

e) Overovacie návštevy Zainteresované strany, ktoré predkladajú informácie, by si mali byť vedomé toho, že Komisie si môže overiť doručené informácie prostredníctvom overovacích návštev podľa článku 16 základného nariadenia.

4.1. Analýza hodnôt

a) Všeobecná metodika Revidované dumpingové rozpätie sa za reprezentatívne obdobie stanoví porovnaním: — normálnej hodnoty (normálnych hodnôt) — a vývoznej ceny (vývozných cien) pre príslušné vyvážané výrobky v súlade s príslušnými ustanoveniami článku 2 základného nariadenia. V článku 11 ods. 9 základného nariadenia sa stanovuje, že Komisia použije tú istú metodológiu ako pri zisťovaní, ktoré viedlo k clu, pričom sa náležite zohľadní článok 2 (Vymedzenie dumpingu) a predovšetkým jeho odseky 11 a 12 (Používanie vážených priemerov pri vypočítaní dumpingového rozpätia) a článok 17 (Výber vzorky). Komisia môže výpočet revidovaného dumpingového rozpätia založiť na vzorke vyvážajúcich výrobcov, typov výrobku alebo transakciách, ktorých sa tieto žiadosti týkajú, a to na základe článku 17 základného nariadenia, najmä odseku 3. Výber vzorky sa uplatní v prípade, že počet vyvážajúcich výrobcov, typov výrobku alebo príslušných transakcií je taký veľký, že individuálne preskúmania by predstavovali neprimeranú záťaž a bránili by včasnému ukončeniu prešetrovania. Stanoví sa minimálne na obdobie 6 mesiacov, ktoré sa počíta od dátumu podania prvej žiadosti, alebo 12 mesiacov, a to od dátumu uloženia opatrení s konečnou platnosťou, podľa toho, čo nastane neskôr.

b) Vykonávanie článku 11 ods. 10 základného nariadenia Ak je vývozná cena vytvorená podľa článku 2 ods. 9 základného nariadenia, vypočíta ju Komisia bez odpočítania sumy zaplatených antidumpingových ciel, keď sa poskytne presvedčivý dôkaz, že clo sa náležite premietlo do maloobchodných cien a cien ďalšieho predaja v Únii. Komisia preskúma, či zvýšenie cien predaja nezávislým zákazníkom Únie medzi pôvodným obdobím a obdobím prešetrovania náhrady zahŕňa antidumpingové clá.

c) Využitie zistení preskúmania Pri preverovaní akejkoľvek žiadosti o náhradu môže Komisia kedykoľvek rozhodnúť o začatí predbežného preskúmania v súlade s článkom 11 ods. 3 základného nariadenia. Konanie týkajúce sa žiadosti o náhradu sa pozastaví do ukončenia preskúmania. Zistenia revízneho prešetrovania sa môžu využiť na určenie opodstatnenosti žiadosti o náhradu len pod podmienkou, že dátum fakturovania transakcií, za ktoré sa náhrada požaduje, patrí do obdobia revízneho prešetrovania.

d) Extrapolácia Bez toho, aby bol dotknutý bod c), na účely efektívnej administratívy možno dumpingové rozpätie stanovené v prešetrovaní extrapolovať vzhľadom na dovozné transakcie, za ktoré sa žiada náhrada, ktoré sa neuskutočnili v uvedenom období prešetrovania. Je to možné za nasledujúcich podmienok: — extrapoláciu je možné uskutočniť iba na obdobie bezprostredne nadväzujúce na obdobie, ktoré sa prešetrovalo; — maximálne obdobie, na ktoré sa výsledky prešetrovania môžu extrapolovať, je šesť mesiacov; — extrapoláciu je možné uplatniť iba vtedy, ak sa dumpingové rozpätie vypočítalo a stanovilo na základe ukončeného prešetrovania; — extrapoláciu je možné uplatniť iba na sumu ciel, ktorá je pomerne malá vzhľadom na celú žiadosť o náhradu.

4.2. Odmietnutie spolupráce

V prípadoch, keď žiadateľ, vyvážajúci výrobca alebo výrobca v analogickej krajine (ak sa uplatňuje):

— poskytne nepravdivé alebo zavádzajúce informácie; alebo

— odmietne prístup k príslušným informáciám alebo ich neposkytne v primeranej lehote; alebo

— závažne bráni prešetrovaniu vrátane bránenia overovaniu informácií v rozsahu, ktorý Komisia považuje za potrebný,

sa tieto informácie nezohľadnia a Komisia bude musieť dospieť k záveru, že si žiadateľ nesplnil povinnosti týkajúce sa dôkazného bremena.

4.3. Poskytovanie informácií

Po ukončení prešetrovania opodstatnenosti žiadosti žiadateľ dostane informácie o podstatných skutočnostiach a úvahách, na základe ktorých Komisia zamýšľa prijať rozhodnutie o žiadosti o náhradu. Spolupracujúci vyvážajúci výrobcovia môžu dostať len informácie o použití ich jednotlivých údajov, najmä výsledné výpočty normálnej hodnoty a vývozných cien.

5. Výsledok

5.1. Prevyšujúca suma na vrátenie

Prevyšujúca suma, ktorá sa má žiadateľovi vrátiť, sa obvykle vypočíta ako rozdiel medzi vybratým clom a dumpingovým rozpätím stanoveným pri prešetrovaní náhrady, a to ako absolútna suma.

5.2. Platba

Členský štát by mal obvykle zaplatiť náhradu po stanovení a neskoršom vybratí antidumpingových ciel, a to do 90 dní od dátumu oznámenia rozhodnutia o náhrade.

To, či akákoľvek platba uhradená po 90 dňoch bude mať za následok zaplatenie úroku, naďalej podlieha vnútroštátnym právnym predpisom každého členského štátu.

5.3. Zrušenie rozhodnutia o náhrade

Keď sa následne zistí, že rozhodnutie o poskytnutí náhrady sa prijalo na základe nepravdivých alebo neúplných informácií, toto rozhodnutie sa zruší so spätnou platnosťou. Skutočnosť, že rozhodnutie o náhrade sa zakladá na nepravdivých alebo neúplných informáciách, predstavuje chýbajúci objektívny právny základ pre toto rozhodnutie, čím sa ab initio zbavuje žiadateľ práva na získanie náhrady a opodstatňuje sa zrušenie uvedeného rozhodnutia.

V dôsledku tohto zrušenia sa nahradené sumy zodpovedajúce pôvodným antidumpingovým clám stávajú predmetom opätovného výberu.

Po prijatí rozhodnutia o zrušení náhrady Komisiou príslušný členský štát zabezpečí, aby sa toto rozhodnutie správne vykonalo na jeho území vrátením neoprávnene vyplatených náhrad podľa článku 11 ods. 8 základného nariadenia.

Vnútroštátne orgány príslušného členského štátu konajú pri vykonávaní tohto rozhodnutia v súlade s procesnými a vecnými pravidlami svojho vnútroštátneho práva. Uplatnenie vnútroštátneho práva by nemalo ovplyvniť rozsah a účinnosť rozhodnutia Komisie o zrušení svojho predchádzajúceho rozhodnutia o poskytnutí náhrady.

5.4. Transparentnosť

Verzia rozhodnutí Komisie neobsahujúcich dôverné informácie sa podľa článku 11 ods. 8 základného nariadenia uverejní na webovej lokalite GR pre obchod.

(1) Nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. EÚ L 343, 22.12.2009, s. 51).

(2) Oznámenie Komisie o náhrade antidumpingových ciel (Ú. v. ES C 127, 29.5.2002, s. 10).

(3) Nariadenie Rady (EHS) č. 2913/92 z 12. októbra 1992, ktorým sa stanovuje Colný kódex Spoločenstva (Ú. v. ES L 302, 19.10.1992, s. 1), naposledy zmenené a doplnené nariadením Rady (ES) č. 1791/2006 (Ú. v. EÚ L 363, 20.12.2006, s. 1).

(4) Kontrolné čísla výrobku boli vytvorené na účely výpočtu dumpingového rozpätia pre každý jedinečný typ a možnú kombináciu vlastností výrobku pre všetky výrobky, ktoré boli vyrobené a vyvezené do Európskej únie, ako aj pre výrobky predávané na domácom trhu.

(5) Pokiaľ ide o výpočet lehôt, pozri nariadenie Rady (EHS, Euratom) č. 1182/71 z 3. júna 1971, ktorým sa stanovujú pravidlá pre lehoty, dátumy a termíny (Ú. v. ES L 124, 8.6.1971, s. 1).

(6) Ak v čase podania žiadosti nie sú tieto informácie k dispozícii, musia sa po podaní žiadosti predložiť priamo Komisii.

(7) Pozri článok 11 ods. 8 štvrtú zarážku základného nariadenia.

PRÍLOHA I